Giovanni Pascoli

Zuan Pascoli (par talian Giovanni Pascoli; San Mauri di Romagne, 31 Dicembar 1855 - Bologne, 6 Avrîl 1912) fo un poete talian.

Biografie
La infanzie e il liceu
Al nassè tal 1855 a San Mauri di Romagne di Rugjîr, che al ministrave un cuarp di tiere pai princips Torlonie, e Caterine Vincenzi. Tal 1862 al fo mandât a studiâ dai scolopis a Urbin, là che al imparà ben il latin; biel che al jere a stâ lavìe i muririn in volte il pari (1867), che al fo copât a sclopetadis di doi çafs par cont di un che i voleve puartâ vie il lavôr, une sûr di tif (1868), la mari di lancûr (1868) e un fradi di meningite (1871). Jacum, il fradi plui grant, ve di tignî front ae criure di bêçs: parcè che si jere a sec, dute la famee le a stâ a Rimini e Zuan fo spedît a finî il liceu a Florence, ancje se nol veve nissune voe. Intant la famee tornave a San Mauri.

La universitât
Tal 1873, cui bêçs di une borse di studi, al tacà a studiâ letaris te universitât di Bologne, là che al insegnave Giosuè Carducci, che il so insegnament fo unevore impuartant pe formazion di Pascoli, che al scomençâ a lei no dome classics ma ancje oparis dal forest propite pe influence di lui. A Bologne al tacà ancje a crodi tal socialisim, vignint un militant cussì ferbint che une dì al sivilà cuintri dal ministri de istruzion, robe che i fasè pierdi la borse di studi. Dut câs, al continuà a frecuentâ lis lezions; intant al colaborave cun sfueis e al poesiave, scrivint viers cuntune poetiche visionarie e romantiche, che e cjapave colôr de leterature greche (Carducci scrivè intune letare che chel di Pascoli al jere un romanticisim classic). Cuant che i fo fat un atntât a re Umbert I, a forin arestâts une schirie di socialiscj che a vevin fat protestazions; cuant che un grop di chei forin condanâts dal tribunâl di Bologne, tal 1878, Pascoli, che al jere lì a sintî la sentence, sbrocâ fûr berlant e tamburant. Lu cjaparin su e lu sgnacarin in preson; al fo assolvût, ma si jere ben fat trê mês di galere. Jessût fûr, al pensà ben di parâ di bande il socialisim e di tornâ a metisi sot cu le universitât: otignude une gnove borse di studi, tal 1880 al rivà finalmentri a indotorâsi cul massim, cuntune tesi sul poete grêc Alceu.

 L'insegnament e il sucès 
Stant che al veve cjatât un puest di profesôr e che il guviêr spedive i insegnants su e jù pe Italie par amalgamâ il stât, che al jere stât unificât di pôcs agns, tal 1882 al le a vivi a Matere a insegnâ leterature greche e latine al liceu, ma i someave, come al scrivè intune letare, di jessi in Afriche e al voleve tornâ plui vicin a sô tiere. Cussì al fo ben cuntent cuant che, tal 1884, al rivà a fâsi trasferî a Masse, là che al metè su cjase cu lis sûrs Ide e Marie. Trasferît di gnûf tal 1887, al le di stâ, simpri cu lis sûrs, a Livorn, là che tal 1890 al mandà fûr la sô prime racuelte di poesiis, Myricae (par latin al vul dî Tamariscs); la prime version veve dome vincjedoi poesiis, ma tai agns seguitîfs al fasè stampâ gnovis edizions, là che lis poesiis aumentavin simpri di plui. La ricolte i plasè un grum a Gabriel d'Annunzio, dulà che Giosuè Carducci preferive lis poesiis latinis, che Pascoli 'nd' scriveve un grum e participave ancje a concors, cun grant sucès. Biel che si faseve une cierte innomine, tal 1895 al le a stâ tal paîs di Castelvecchio di Barghe cun Marie, dopo che Ide si jere maridade. Intant al continuave a scrivi poesiis, sedi par latin che par talian dut inspirât de taviele là che al viveve; nol molà nancje i siei studis di leterature, prontant antologiis latinis e avodantsi a Dante e a Leopardi.

Tal 1895 al fo clamât a insegnâ gramatiche greche e latine te universitât di Bologne, ma lui nol jere masse cuntent, par vie di fastidis e parcè che al varès volût pluitost vê une catedre di leterature, come chê che al otignì a Messine tal 1897, là che al fo profesôr di leterature latine. Tal 1903 al butà fûr i Cjants di Castelvecchio e al tornà a insegnâ la gramatiche des lenghis classichis a Pise. Tal 1906 al tornà a Bologne a insegnâ leterature taliane e ancje neolatine, biel che al tignive ancje cors par chei che a volevin deventâ mestris di scuele. Seguitant a fâ su e jù fra Castelvecchio e Bologne, al fo sfulminât di une cirose epatiche tal 1912.

La poesie
Pascoli al poetave sedi par latin che par talian. Al doprave une lenghe unevore ardite e sperimentale, che e invià la poesie taliane ai stîi dal Nûfcent: ancje se al restave fie de leterature classiche, unevore plui che no chê di altris autôrs dal timp, la sô poesie si disfaseve de cjarie e des sovrastuturis de tradizion, rivant a fâ viodi diretementri lis robis concretis e la nature, cjalant lis robis piçulis, come besteutis e plantutis, come che a viodiju e a sintîju al fos un frut che i somei dut gnûf, cence che la abitudin i fasi viodi dut compagn, cence emozion. La metriche e la musiche messedins suns, odôrs e colôrs intune rêt di riclams e sugestions che al disegnin un incant di paisaçs e admosferis che a àn un podê scuasit ipnotic. Come Virgili, Pascoli fevele di robis umii de taviele cuntune lenghe ben sustignude; intant però al pare dentri elements dal lengaç frutîl, come un grum di onomatopeis. Difat bisugne dî che in dute la sô poesie si viôt ben che e je une brame impusibile di tornâ ae infanzie, cuant che il nît de sô famee, che i si disfà cuant che al jere ancjemò un canai cuntune schirie di trapas di tancj di chei che al veve plui vicins, al jere ancjemò intîr e solit e sigûr e i siei cjârs a jerin ducj vîfs. Cumò che al à pierdût chel nît, e che lu à piardût masse adore, i reste dome un dolôr mistereôs, che nol rive a consolâ. Duncje, infondâsi tal lancurôs rivoc di chel passât e dai siei muarts, vadì meti su almancul fra lis rimis chel nît in fas, je verementri la uniche par cirî di indulcî chê dulìe: cussì la poesie je chê che lu salve. Tal paisaç, che al dipenç cun dutis lis impressions che si diseve e cuntune scrupulose atenzion pai detais plui piçui, al cjate un spieli di dut chel che al sint dentri. Cu la contemplazion de nature e de taviele e de lôr struture cicliche si console ancje dal pinsîr de muart.

Lis oparis principâls
Ancje se si professe che al jere bon a rimâ par latin tant che par talian, si studiin di plui lis poesiis talianis; lis plui innomenadis a son chês di Myricae e dai Cjants di Castelvecchio.

 Myricae (par latin Tameriscs; 1891): e je la ricolte che e marcje la direzion de sô poesie, cun ducj i arguments dal dolôr e de distruzion e de ricercje dal nît che al veve piardût cuant che la muart dai siei cjârs i lu vevin disfat. Il titul ven di Virgili: là che il poete latin te Cuarte Bucoliche diseve che no a ducj ur plasin i arbussits e i umii tameriscs (non omnis arbusta iuvant humilesque myricaeP. Virgilio Marone, Le Bucoliche, Torino, SEI, 1939), vadì che al veve di fevelâ par un toc di robis plui altis che no il mont dai pastôrs che al veve ritratât fin a chê volte, Pascoli dis clâr e net che lui al scrivarà propite des robutis umilis de nature. La prime edizion e veve dome vincjedoi poems, ma dopo le slargjà ben.
 Il frutut (Il fanciullino; 1897): e je è une prose che e dis ce che e je la poesie par Pascoli, vadì la ricercje de interioritât plui pure e sincere, come di chê part dal omp che i je rimaste ancjemò canai e che e vîf ancjemò dentri di lui.
 Poemuts (Poemetti; 1897): chi al cjante la sô societât ideâl, fate di piçui terenârs, come tes Bucolichis e tes Georgichis di Virgili e tes Voris e i dìs di Esiodi. Invezit tes citâts, là che al mancje il ritmi  dal an agricul, no si rive a lampâ il funzionament ciclic de nature, che al è une consolazion di front ae percezion de finitece dal vivi.
 Poems conviviâi (Poemi conviviali; 1905): chi, come che al scrivè Benedet Croce, al fevele grêc, ma cun peraulis talianis, vadì che al poèsie cul spirit dai Grêcs antîcs e te maniere de lôr poesìe.
 Cjançons di re Enzi (Canzoni di re Enzo; 1909): a incensin la storie dal comun di Bologne te ete di mieç.
 Cjants di Castelvecchio (Canti di Castelvecchio; 1913): continuant il troi che al veve cjapât cun Myricae, Pascoli conte lis resons de sô soference e al cîr une difese te poesie, là che al po vivi di gnûf chel nît che i jere lât in fas: difat la prime composizion de ricolte si clame propite La poesie (La poesia).
 Cjants latins (Carmina Latina; 1914): e je la ricolte des poesiis latins, dividude in sezions: Poems e epigrams (Poemata et epigramata), cun composizions diviers; Cjants di cjamps (Ruralia), cun componiments didascalics di genar georgic; Rome (Res Romanae), che al ritrate la Rome imperiâl metint in sene lis animis dai sotans e de puare int; il Libri dai poetis (Liber de poetis), là che si concentre su Virgili e Orazi; Poems cristians (Poemata Christiana), là che al dissegne cuadris di vite e di animis al timp dal passaç dal paganisim al cristianisim, e doi imnis, un a Rome e un a Turin, che a contin e cjantin la storie des dôs citâts.

Notis

Bibliografie
 Dizionario letterario Bombiani delle opere e dei personaggi di tutti i tempi e di tutte le letterature, Milano, Bompiani, 1961

Leams esternis
 Pascoli, Giovanni, treccani.it
 Pàscoli, Giovanni, treccani.it
 Canti di Castelvecchio, treccani.it

Pascoli, Giovanni
Pascoli, Giovanni